《题钱舜举画梨花》
元代·柯九思

洛阳城西千树雪，走马看花遍阡陌。金鞭换酒为沈□，烂醉花前扶不得。

粉香薰透诗人脾，思入吴笺洒残墨。别来风雨难为春，客怀几度孤清明。

壮游回首已陈迹，一声啼鸟心魂惊。苕溪居士获天趣，造化潜移不知处。

玉容寂寞澹春寒，犹记香山旧时句。羡君好古清有馀，励志耻作黄金奴。

梅边握手恨不早，老眼半世空江湖。画图诗笔耀当代，大嚼屠门意殊快。

更须什袭为珍藏，静里春光常自在。

作者简介：（1290—1343）元台州临海人，字敬仲，号丹丘生。依附怀王图帖睦尔(文宗)。文宗即位，授典瑞院都事，迁奎章阁鉴书博士。文宗死，流寓江南。博学能文，善楷书，工画墨竹，能以书法为之。又善鉴识鼎彝古器。